RCL พุ่ง 4% ลุ้นกำไรไตรมาส 2 นิวไฮ อานิสงส์ขนส่งเร่งตัว – ค่าระวางเรือสูง
RCL บวก 4% โบรกฯคาดกำไรไตรมาส 2 นิวไฮ รับผลบวกขนส่งสินค้าทั่วโลกยังเร่งตัวขึ้น – ค่าระวางเรือคอนเทนเนอร์ทำจุดสูงสุดใหม่ต่อเนื่อง อีกทั้งต้นทุนหลักลดลงจากราคาน้ำมันเริ่มพักฐาน แนะ “ซื้อ” เป้า 60 บ. 
23 ก.ค. 2564


ผู้สื่อข่าวรายงานว่าวันนี้ (23 ก.ค. 2564) ราคาหุ้นบริษัท อาร์ ซี แอล จำกัด (มหาชน) หรือ RCL ณ เวลา 16.34 น. อยู่ที่ระดับ 56.75 บาท เพิ่มขึ้น 2.00 บาท หรือ 3.65% โดยทำจุดสูงสุดที่ 57.25 บาท และทำจุดต่ำสุดที่ 55.00 บาท ด้วยมูลค่าการซื้อขาย 1.11 พันล้านบาท

บริษัทหลักทรัพย์ เคจีไอ (ประเทศไทย) จำกัด (มหาชน) ระบุในบทวิเคราะห์ (22 ก.ค. 2564) โดยประเมินแนวโน้มทำกำไร (Earnings momentum) ยังเป็นขาขึ้นต่อจาก i) ปริมาณการขนส่งสินค้าทั่วโลกยังเร่งตัวขึ้นใน ไตรมาส 2 -ไตรมาส 3 (ii) ดัชนีค่าระวางเรือคอนเทนเนอร์ยังทำจุดสูงสุดใหม่ต่อเนื่อง (iii) ราคาน้ำมันเริ่มพักฐาน (ต้นทุนหลักของธุรกิจเดินเรือลดลง) 
ด้าน Trailing ค่า PE ล่าสุดที่ 9.75 เท่า มีโอกาสลดลงอีกหลังการรายงานงบไตรมาส 2/2564 และไตรมาส 3/2564 ที่คาดมีโอกาสทำจุดสูงสุดใหม่ต่อเนื่อง
อย่างไรก็ดีทางฝ่ายวิจัยได้ประเมินแนวรับ 54.50 บาท ส่วนแนวต้าน 58 บาท หาก Break ผ่านได้ประเมินมีโอกาสทดสอบแนวต้านถัดไปที่ 65 บาท ทั้งนี้ยังคงแนะนำ “ซื้อ” ราคาเป้าหมาย 60 บาท